정조 21년 · 목
刑曹啓言今十月三十日西部西江坊孔奉得被打於兪希聃卽地致死捧甘當部先捧招後開檢屍親孔有得招內渠與從兄奉得同室居昨日迫昏還家則渠子急謂曰從叔被打於兪希聃金春光處頹臥路邊云故與從嫂運入希聃家始訪希聃春光則不知去處不移時齊到故仍捉逢授於任掌處云屍親朴召史招內二十九日烽火擧時希聃家前聞有爭閧聲往見之希聃捽執渠夫上吐或拳或踢春光亦爲傍助合力鬪閧渠夫昏仆不省故渠高聲大呼曰汝何殺人云則兩漢逃去招來媤父及從叔與之曳入希聃房中撫摩手足童便灌口而少無分效仍爲殞命依法償命云正犯兪希聃招內當日渠喫夕飯之際門前有爭閧之聲而只知面不知名之同里兒呼哭曰挽解挽解云故急出見之孔奉得亂打名不知金姓老婆昏仆地上故渠與隣人同力扶去老婆渠往尊位兩班家具告奉得歐打老婆幾至死境而各自歸來矣二更時有得擔置奉得屍身於渠家曰汝何打殺云故答以挽止而已則厥漢仍爲勒置而去有此構誣之擧而初無犯手之事奉得聞渠敺打老婆將死之說似是生㥘自撲其身而致死屍親構誣云干犯金春光招內當日日暮時同里兒宗伊號哭曰打殺渠母云故渠卽出見之則孔奉得亂打宗伊母氣窒仆地故與希聃同力負去於渠家撫摩手足灌以童便始乃回甦故同往尊位家以奉得敺打老婆事當懲治之意告而歸家矣奉得妻謂以渠與希聃打殺言及洞任捉留誣訴而渠則初無下手云依例開檢頭顱左邊傷處一處圍圓長四寸六分眉叢皮脫一處長三寸三分左手心上傷處一處圍圓長八寸上唇皮磨一處狀如太片血癊初檢官該部都事李光憲結辭內此獄則鬪場幽䆳事出昏暮無人參見故前後納招如出一口終始抵賴正犯有難査得而屍首傷處旣如是顯著則何待詞證之有無乎痕損旣非要害手心不至折損則亦難委以致命處而第其圍圓闊大紫黯硬浮此則必死之處形症沕合於法文故實因則以被打致死懸錄正犯以兪希聃懸錄干犯以金春光懸錄覆檢時諸招與初檢同覆檢官漢城主簿李義祿結辭內大抵莫覷者獄情難辨者內損而若非損在臟腑寧容卽地致命內損由於捽撲不然口鼻出血何爲沕合於內傷法文而顱眉傷痕尤驗捽撲實因以被捽攧撲致死懸錄三檢諸招實因同覆檢正犯兪希聃會推招內伊日孔奉得與金召史爭詰渠家門外故渠執奉得頭髻艱辛挽解金春光亦爲出來扶入金女於其家後奉得移怒春光辱說不止手執木椎復來敺打春光之子見其父被打突入奉得處春光妻亦突出四人滾成一團故渠又執奉得上吐曳出挽解春光要渠往告尊位當初屍親輩舁置奉得於春光家則春光慫慂屍親移置渠家云干犯金春光招內希聃招中奉得以木椎打渠身渠妻子同爲突入之說千萬孟浪云完決以爲起鬧始於初昏殞絕在於二更當下致死十分丁寧如法成獄無容更議以眽錄觀之頭臚被損初非卽死之形脊背受傷亦無可執之痕而醉身生力憤鬪頡頏畢竟毒手猛捽攧撲昏窒屍親目擊則凶身之執髻解紛不敢全諱此爲肯綮況其負置之後不敢嚴辭退却則自知其犯無以强解及此會推乃欲推諉於春光敢售疑亂掉脫之計者尤極狡惡元犯兪希聃更加嚴刑期於輸款金春光則從以下手助其凶勢不可以尋常干犯論加刑遠配初覆檢實因逕庭雖不關於成獄旣行三檢則其在重獄體之道不可置而勿論初檢官西部都事李光憲從重推考其餘干連諸人別無更問之端請竝放送允之敎以實因之兩檢相左猶勝於用意不錯而屍親便作看證宜知下手之肯綮光景而其招則以搗胸踢背明白指告及考屍帳損在頭眉而頭眉非必死之處背胸無外現之跡故三行檢驗而實因俱不的當傷處俱不沕合詞證俱不近似有一於此固不可遽議成獄況一獄而有兩箇兇身畢竟歸一之招亦有其然豈然之多少疑端之外細究於打捽攧撲之間諦察於醒醉强弱之際自有摸索之庶可領略者獄理至重姑不指一分柝判下待拷訊限滿爲先箇箇嚴訊出意見究覈於兩囚更將爰辭論理稟奏又敎曰殺獄文書宜所致愼而京司尤異於外方則屍帳分寸之刀擦大關後弊完決諸堂從重推考不飭之該房承旨亦爲推考今日因他囚錄啓案之考閱見之傳謄多錯誤各該修啓郞官捧現告勘罪諸案還下令該郞入直釐正後退去事分付○京畿監司李在學狀啓以爲龍仁囚金元喆獄事更使推官另覈矣主推官該縣令丁遇泰同推官陽智縣監申夔相牒呈內應問各人等處更爲發問目嚴覈取招報來矣跋辭以爲此獄行査已至屢度而今見其査報則諸人所供比前稍詳而柳女之倩書諺單又爲緊證洞任之歷擧事狀可見公論獄情到此更無可覈之端臣之區區迷見已陳於前後狀奏今於更査之後亦無異見請令該曹稟處刑曹啓言大凡斷獄之道情跡爲重或有以情而掩其跡者又有以跡而原其情者今此元喆之獄情跡之輕重專在於飮滷之虛實而朴女爲白氏之媤妹景應爲朴女之親戚則其在報讎之義必無款仇之理而飮滷之狀若是其質言納供者可謂究其情而不可得矣反其跡而亦可疑矣況又柳氏之招若是立證洞民之議又或稱冤今此道臣之執爲明的之案仍議審克之政者果有所據而第其脤滷之說始雖暫出於占化之初供終乃落空於官庭之更査則受其上典之慫慂未免供辭之粧撰明若觀火而今於成獄十五年之後粧出無倫理之景應援引沒知覺之老婆眩亂已具之獄敢售齟齬之計者欲巧反拙眞贓自綻且以常理言之服滷一款實係此獄之肯綮則白婆雖曰年老豈不知此言一出洩冤無地而掇拾占化落空之說更發證援俱死之後末又以復讎等言張皇說去於呈單之際者驟看其跡雖似出於眞情細究其情反有歸於掩跡以彼元喆之强族誘此貧窮之老婆顧何計之不成亦何言之不到以情以跡不但獄老之生好尤爲元喆之斷案審理之政何等嚴密而今於年久之後遽以一景應之供辭一女人之諺單歸之於服滷斷之以傳生則三尺之律將何所施孤嫠之冤亦何可慰乎獄體至重有難容貸罪人金元喆請依前嚴刑期於輸款敎以無些疑之鐵案爲或其然之疑獄大臣之收議卿等之獻讞奚特衆論公議之皆可推之以事理參之以事勢蔽一言曰此獄不宜容易翻決前後判付之只下依允二字卽不入力之事何必若是鄭重若是持難乎莫可知者人謀莫可度者好情只將甲乙之强弱臆決於殺死之獄案亦非要囚服念之義更令道臣濯去舊見覓出新疑如以正犯仍作正犯爲可則勿嫌其前後異同具由狀聞又或分明有的然之參恕者勿拘其煩複重疊論理牒報卿等以其牒報枚擧指一回啓○廣州留守洪檍狀啓以爲本府罪人孫龍云敺打朴德龍第四日致死今五月初一日囚依例檢驗傷處則上唇有爛裂處長三分右乳上堅硬一處橫長一寸五分廣六分左乳上堅硬一處狀如大豆葉脊膂血癊一處狀如豆葉長一寸六分廣一寸二分脊背血癊一處狀如小兒掌長三寸廣三寸二分色皆靑黑紫黯屍親朴德彬招內去四月二十五日渠與弟德龍同往松坡場德龍與孫龍云相鬪被打相執頭髮委臥沙場故問其委折則德龍與龍云大醉不省渠扶起德龍移置沙礫上之際龍云手持石塊欲爲擲打爲人所挽各各分散日暮時龍云醉過大言曰此漢若來則又當大打云故急往視之則德龍尙臥於沙礫上口唇坼血淋漓昏不省渠固當扶還而亦以身病僅僅行步故率來無力獨歸矣翌日午後松坡居金八金爲名人來謂曰德龍痛臥沙上經宵不起負來吾家大痛急速率去云渠毋同往八金家負來德龍則龍云言昨日酒後德龍與吾相鬪大段叫痛吾自救療云卽爲負送龍云家伊日初昏德龍致命云正犯孫龍云招內伊日出往場市飮酒醉臥沙場醒後見之笠子無去處推尋之際着在德龍頭上故渠曰汝何盜着仍欲還奪則稱以渠笠終不還給紛紛爭詰果以所持杖再次打背又爲拳敺口唇鮮血卽出共執頭髮互相翻轉爲人所解卽爲還家云初檢官本府前判官金履鎬結辭內詳細檢驗則乳上脊膂堅硬靑黑者俱係要害長廣分寸不至深重則此不可謂數日內致命之證而至若脊背係是必死之處血癊圍圓三寸有餘則其所致死必由於此實因以脊背被打致死懸錄龍云之招雖云杖打旣無橫斜長痕或似太葉初非杖打之形江打所鋪無非無隅之石則乘醉兇漢手執石塊惟意搗打者的然無疑乃以杖打拳敺醉不省覺等語粧撰納供者情狀巧惡白晝場市作此殺變成獄償命在所當然金八金旣出屍親之招事當一問而令前出往不得推問覆檢諸招及實因同初檢跋辭以爲此獄則兩乳上之似豆葉紫黯右脊膂之有血癊堅硬俱是要害必死之處實因端的長廣俱過三寸四日致命明是被打則一宵露宿不足起疑雖以龍云言之藉其病身習於敺人悍毒始發於失笠手勢轉加於乘醉敺唇打背旣出渠供拾石在拳又發渠招則乘憤下手恣意敺打之跡昭不可掩況德龍未死之前留置救療亦渠斷案則不可以時無看證有所原恕成獄償命在法當然罪人孫龍云分付推官連加嚴訊期於取服刑曹啓言此獄則脊背乳上俱是要害紫黯血癊亦皆明的傷處長廣旣過三寸檢案實因不爽一毫被打致死灼然無疑償命一款無容更議大抵兇身藉其跛躃之病輒肆凶頑之習出沒場市酗酒敺辱自是伎倆人皆畏避想像伊日光景則愚悖之氣層生於幾杯泥醉悍毒之心挑出於一笠見失手中常持之杖旣慣揮搗江邊所鋪之石又便撞打乘憤下手不計杖石惟意敺打明若觀火敺唇打背旣納供招則卽是斷案拾石在拳醉不記憶者乃是粧撰痕損若是狼藉致命不出四日何論杖石之有間殆同梃刃之無異且況傷處圍圓不長則必是石打果非杖擊被打刺痛旣有德龍生時之言率置救療又在德龍垂死之時則眞贓畢露獄情已具看證有無不足輕重分付守臣更加嚴刑期於得情奏御文字何等審愼而正犯孫龍云之名字不書云字其爲致命傷之爲字誤書不字難免不審之失請該守臣推考允之敎以卿等問備之請不過字錯微事卿等亦難免不審之失推考獄案事體豈比於尋常奏御簿書則初檢諸招文理俱不接屬僅僅强解始能依俙領會者寧有如許獄案乎冬節檢屍猶不敢稽滯晷刻則暑月擧行以致七日之棄置揆以獄體尤萬萬駭然覆檢跋語中不以腐爛形止爲說者節節疏漏似此不具格之案其可判下乎當該成獄時不能檢飭之守臣錄啓時不能措語之守臣從重推考覆檢官捧現告拿處本府出鎭屬耳凡事未免不成樣此後御覽文書使之別般照察無若今番之爲而檢官一款則宜有一定之式隣倅之請來易致過時依松沁例定式後自本曹草記待批下行會該府殺獄決折之法一曰實因二曰痕損三曰詞證也痕損之發變與否未嘗槪及於覆檢而泛稱被打者此非窺見初檢狀而何獄理之不成體段一也就若痕損懸若實因則打之云乎者果明的乎否乎所謂痕損豈有取信之可言乎然則謂以被攧可也謂以被踢可也謂以被蹴踏亦可也堅硬者謂之柔軟可也紫黯者謂之靑黑亦可也獄理之不成體段二也竝與詞證而諉之出他無一人推覈獄理之不成體段三也右三條只將獄理而言者而兇身所犯則亦有許多疑晦豈因文案之疏略而然乎抑眞有甚疏違端而然乎初檢狀旣曰江汀所鋪無非無隅之石旋云執石塊搗打的然者首尾未免橫決而鋪石之場醉裏翻轉則設使兇身拳中有拾持之石塊一二番打他唇背彼必不肯奉身恭受惟其仆顚滾混之際致命之肯綮旣難分被傷與自觸間孰輕而孰重則死者之死當推於被告者可乎問諸水濱可乎凡斷獄之道驟看無疑處都是細看多晦處朝家於此獄亦以爲然兇身犯前之善惡仁暴尤不必評隲檢官之辭何多贅說剩語乎初檢官則爲先從重推考此文案啓字爻周還下卿等枚擧判付文移守臣指一往復停當後具意見以成獄當否草記以聞又狀啓以爲本府罪人姜福伊刀刺宋好白卽日致死今六月十三日囚依例檢驗傷處則喉左有被刺一處長五分廣一分半穴深一寸九分皮肉緊縮淸血流出實因則以被刺致死懸錄告狀人金雲得招內渠家在龜川面下里今月十二日夜洞內居任生員家奴福男急到渠家曰京居姜福伊與宋好白來住廊底忽然相鬪好白今方致死云故急往見之則好白果然致死於姜福伊家庭中屍親則居在京中渠以本洞都領將故執捉元犯參證人告官云正犯姜福伊招內渠與宋好白同業水鐵匠居在京中俱來住接於龜川面貰得任生員家門外空家與好白同爲入居當日午後與好白觀洞人移秧處得食點心犯昏回還仍入酒店買酒同飮還來方爲就食好白見渠稿鞋謂曰吾買置稿鞋數部則汝何不着而新買他鞋乎云渠答以汝買稿鞋盡給他人初不與我我何由着之乎云爾則好白起怒發誓曰他人旣非吾父則吾何給彼而不給汝乎如是相詰彼此酒氣方濃互相執髻渠不知不覺中拔出所佩刀向刺好白咽喉之間則好白卽爲仆地致命渠與好白初無嫌怨而都是渠數厄孔慘死期將迫爲酒所使至於此境云看證金仁宅招內渠以負篩行商適到蟹川店幕則親知人姜福伊宋好白同在店中渠便有他鄕逢友之喜仍爲隨往其家適値連雨仍留福伊家矣伊日黃昏時兩漢還來好白則不甚醉福伊則已大醉矣兩漢忽以稿鞋相詰酗怒執髻故極力挽止則好白放手出去還爲入來更相轉鬪好白突起走出大叫一聲故驚遑視之則好白項左血出如瀉仆在庭中俄頃之間竟至致命云初檢官本府前判官金履鎬結辭內大凡殺越之變莫不有根因而未有若此獄之乖當福伊之於好白不但爲京洛親知旣與同事流落鄕谷又與同居其所情密無間兄弟而酒氣所使稿鞋起鬧拔刀直刺元犯亦已自脤傷痕狼籍喉血淋漓參證檢驗毫無可疑則無論嫌怨有無酗酒與否殺人者死金石之典也卽施償命無所不可云覆檢諸招實因與初檢同跋辭以爲此獄痕損如彼其狼籍詞證又若是明白獄體已具更無可疑福伊於好白在京則作鄰情義在鄕則同室契活則其往日之無怨可以推知而始因稿鞋不着直以佩刀行凶瞬息之頃間不容髮論以獄情十分無疑而及其訊推也忽以借刀自刺等說漫漶粧撰尤極凶獰如法償命更無可論罪人姜福伊分付推官另加嚴訊斯速取服斷不可已刑曹啓言此獄則喉上猛刺當下卽斃實因明的詞證具備十分無疑三尺焉逭作鄰同室旣無嫌怨則執髻刺刃何其殘酷一稿鞋不着元非大段之事數轉語相詰亦非深憾之端而無賴常漢酒酗漸肆詬辱轉激互執頭髮滾成鬪閧勃然翻然之間遽拔腰間之佩刀徑刺喉邊之虛却死者刺我之聲證招分明一刀直刺之說渠供丁寧則便是承款有何疑端而到今日久之後一反前招游辭粧撰者尤極凶頑此等罪囚晷刻難貸請分付守臣另加嚴訊期於斯速輸款敎以殺人者死不廢之公法而殺則均是殺也有無情有情與邂逅㤑終之別除非㤑終之有情爲一分惟輕傳生之左契而此獄則曰無情也則當下致命不可以邂逅論然而反覆詞案中囚供便一承款無容他說而如彼其容易如彼其無難亦不可以常情責之求其情未必曰包藏必殺之心大抵償死者使頑俗知懼期於更無犯者於此惟有法一字嚴飭推官各別箇箇嚴訊期於取脤事分付守臣